פיניקס

**פיניקס** (באנגלית: **Phoenix**, ) היא בירת מחוז מריקופה ומדינת אריזונה שבארצות הברית, והעיר הגדולה ביותר במדינה זו. אוכלוסייתה מונה כ-1.6 מיליון איש, האוכלוסייה החמישית בגודלה בארצות הברית. בנוסף, היא העיר השנייה בגודלה במערב ארצות הברית אחרי לוס אנג'לס. פיניקס היא מרכז של מטרופולין בעל שטח  של כ-40,000 קמ"ר וכ-5 מיליון תושבים, מהגדולים בארצות הברית.

פיניקס נמצאת בעמק פיניקס שבמרכז אריזונה. היא שוכנת בגובה ממוצע של 340 מטר, בקצה הצפון-מזרחי של מדבר סונורה. פיניקס החלה בתור יישוב חקלאי בעל תעלות ייחודיות עתיקות, במפגש של הנהרות סולט וחילה, ונשארה יישוב חקלאי בעיקרו עד מלחמת העולם השנייה. לאחר מלחמת העולם השנייה, כשהתאפשר השימוש במערכות מיזוג אוויר ובזכות יישוב של חיילים משוחררים במקום, חברות טכנולוגיה ותעשיות נהרו לעיר, ופיניקס החלה לגדול ולשנות את אופייה.

אזור פיניקס התרחב משמעותית וחווה גדילה עצומה באוכלוסייה מאז שנות השישים של המאה ה-20. פיניקס, שמזג האוויר החם שלה ידוע לשמצה, היא המרכז הכלכלי הראשי של מדינת אריזונה, פועלות בה חברות רבות בתחומים טכנולוגיים מגוונים כגון מוליכים למחצה והנדסת מערכות אוויריות, פועלים בה שדה תעופה בינלאומי גדול, אוניברסיטת המדינה של אריזונה, ומספר קבוצות ספורט מקצועיות, והיא ממשיכה להתרחב. בנוסף, העיר בולטת כמרכז אוכלוסייה ותרבות היספנית-אמריקאית, כשכמעט מחצית מתושביה מוגדרים כהיספניים.

## היסטוריה

### היסטוריה מוקדמת

האתרים הארכאולוגיים העתיקים ביותר באזור פיניקס מתוארכים לתקופה הארכאית, לפני למעלה מ-3000 שנה. ארכאולוגים מזהים את רוב האתרים הפרהיסטוריים בעיר, ואת המפותחים ביותר מביניהם, עם תרבות הוהוקם, החל מהמאה ה-1 לספירה ועד שנת 1450. באזור תעלות מים באורך כולל של יותר מ-1,500 ק"מ. התעלות המוקדמות ביותר מתוארכות לסביבות שנת 100 לספירה, אך משוער שהשקיה באמצעות תעלות החלה כמה מאות מאוחר יותר. 

אאוסביו קינו האיטלקי הוא אחד האירופאים הראשונים שהגיע לאזור דרום אריזונה בשירות האימפריה הספרדית במאה ה-17, שם הקים מיסיון. לאחר מכן אזור פיניקס המודרני היה נחשב לחלק ממלכות המשנה של ספרד החדשה,  אף ששטח מרכז אריזונה ועמק פיניקס עדיין לא יושבו בידי אירופאים.
### ראשית ההתיישבות האמריקאית
בשנת 1821, לאחר ניצחונה במלחמת העצמאות, מקסיקו הפכה לעצמאית. בשנת 1848, לאחר ניצחונה של ארצות הברית במלחמתה נגד מקסיקו, במסגרת הסכם גואדלופה אידלגו, מקסיקו ויתרה על שטחים נרחבים בצפונה שהייתה עד אז בשליטתה ומביניהם מקסיקו החדשה. תושבי מקסיקו החדשה קיבלו אזרחות אמריקאית, והוקמה טריטוריית ניו מקסיקו האמריקאית, שכללה את אזור פיניקס המודרני. 

בשנת 1863 הוקמה ויקנבורג, היישוב האמריקאי העתיק ביותר במחוז מריקופה. בשנת 1865 הקים צבא ארצות הברית מצודה באזור נהר סולט כדי לדכא מרידות של התושבים האינדיאנים. לאחר הקמת המחנה החלו לצוץ יישובים קטנים אחרים, שמהם צמחה העיר טמפה.

פיניקס עצמה הוקמה בשנת 1867 בהגעתו אליה של ג'ק סווילינג, שלחם לפני כן בצד הדרומי במלחמת האזרחים האמריקנית שנגמרה שנתיים לפני כן והגיע למערב ארצות הברית בחיפוש אחר עושר. סווילינג חפר מספר תעלות במקום התעלות העתיקות של האינדיאנים הקדומים על מנת לספק אוכל לתושבי ויקנבורג הסמוכה.

העבודה הקשה של סווילינג נשאה פרי. באותה שנה הוקמה קהילה קטנה כשישה קילומטר מזרחית למקום שבו ממוקמת כיום העיר פיניקס. כשהקהילה הייתה זקוקה לבחור שם, הוצעו שמות כדוגמת 'פאמפקינוויל' (עיירת הדלעת) על שם גידולי הדלעת הרבים במקום, 'סווילינג מיל' על שמו של סווילינג. סווילינג שהיה פעם חייל בצבא הקונפדרציה רצה לקרוא לעיר 'סטונוול' על שמו של הגנרל, תומאס ג'ונתן ג'קסון. אחרים רצו לקרוא לעיר "סטאלינה". שני הצדדים לא הצליחו להגיע להסכם משותף עד שהלורד פיליפ דארל לופה הציע את השם "פיניקס" ("עוף החול"), כשם המתאר עיר שקמה מחורבות של תרבות קדומה.

### עד מלחמת העולם השנייה

העיר פיניקס הפכה רשמית לעיירה ב-4 במאי 1868, ונערכו בה הבחירות הראשונות לראשות העיירה. ב-15 ביוני הוקם סניף דואר שג'ק סווילינג מונה למנהלו. כאשר החלה העיר לגדול, הוחלט לרכוש שטחים נוספים עבורה כדי להרחיבה. נרכש שטח של 1.3 קילומטר רבוע, והוקמו בו בתים חדשים. מאז נהרסו רוב בתי העיר הישנה ונבנה במקום אזור עסקים מודרני עם מגדלים וכבישים רחבים.

עיירות נוספות הוקמו באזור, וב-12 בפברואר 1871 הרשות המחוקקת של הטריטוריה הקימה את מחוז מריקופה, ופיניקס הפכה לעיר הבירה של המחוז. באותה שנה הוקמו גם הכנסייה הראשונה והחנות הראשונה בעיירה. שנה לאחר מכן הוקם בית הספר הראשון. עד 1874 נפתח בעיר משרד טלגרף, 16 ברים, ארבעה אולמות ריקודים ושני בנקים.

בסוף שנות ה-80 של המאה ה-19 חוברה פיניקס למסילת הרכבת, כלכלת העיר שגשגה, ואוכלוסייתה העיר גדלה באופן ניכר. בשנת 1891 נחנכה חשמלית בעיר. בשנת 1947 הרסה שרפה גדולה כמעט את כל צי החשמליות של העיר. בניית תשתית חדשה ורכישת חשמליות חדשות הייתה יקרה מדי, ומאז לא חודשה נסיעת החשמלית בעיר.

בשנת 1911 הוקם 'סכר רוזוולט' מזרחית לעמק פיניקס כדי לווסת את המים הזורמים בעמק ולהשתמש בהם, וזאת כחלק מהתוכנית "החוק הלאומי להשבחת הקרקע" של הנשיא תאודור רוזוולט. הקמת הסכר יצרה מספר אגמים בהרים באזור, אך ייבשה לגמרי את הנהר 'סולט ריבר' מה שגרם לעזיבת ציפורים נודדות רבות, בונים, וסכרי בונים ולהשמדת צמחייה מיוחדת.

ב-14 בפברואר 1912 הפכה פיניקס לעיר הבירה של המדינה החדשה, אריזונה. הסיבה העיקרית למינויה של פיניקס לבירתה של אריזונה היא המיקום הגאוגרפי שלה. פיניקס הייתה קטנה יותר מטוסון, אך מיקומה במרכז אריזונה ודרכי הגישה אליה הובילו לבחירה בה ולא בטוסון.

### ממלחמת העולם השנייה
במהלך מלחמת העולם השנייה, כלכלת פיניקס החלה להשתנות לכלכלה תעשייתית, עם בנייתם של מספר מפעלים צבאיים בעיר. בנוסף, באזור פעלו שלושה בסיסי חיל אוויר ושני מחנות אימונים.

לאחר המלחמה, רבים מהחיילים שאומנו באזור התיישבו בו עם משפחותיהם, מה שיצר הזדמנות עבור חברות תעשייה גדולות להקים בו מפעלים על מנת לנצל מלאי גדול של גברים שחיפשו עבודה. חברות ההיי-טק, שכיום מהוות את עיקר כלכלת העיר, גם הגיעו למקום ופתחו מרכזי בו מרכזי מו"פ ומפעלים. הראשונה מביניהן הייתה מוטורולה שהגיעה בשנת 1948, ולאחריה חברות כמו אינטל ומקדונל דאגלס. 

בראשית שנות ה-50 של המאה ה-20 חיו בעיר ובעיירות סביבה כ-100,000 תושבים. עם הזמן האוכלוסייה גדלה בהרבה, כשעיקר הפיתוח התרחש בצפון העיר, שם הבתים שנבנו נמכרו למעשה בבלעדיות עבור אוכלוסייה לבנה. גידול האוכלוסייה במקום התאפשר בזכות פיתוח טכנולוגיית מיזוג אוויר ביתי, שהקלה על המחיה באזור המדברי הלוהט.

הגדילה העצומה באוכלוסייה ובשטח המשיכה במשך כל שארית המאה ה-20 ואל תוך המאה ה-21, בזכות יוקר מחייה נמוך והזדמנויות תעסוקה בעיר. גידול האוכלוסייה המשיך באותה מגמה של של כניסת חברות שונות שרצו לנצל את כוח האדם הרב בעיר, ועם הזמן התחומים שבהם עוסקות החברות התרחב לתחומים כגון אנרגיה, פיננסים, לוגיסטיקה, ובידור.

## גאוגרפיה
פיניקס שוכנת בגובה 300 מטר מעל פני הים ב'עמק סולט ריבר' הידוע בכינויי "עמק השמש" במרכז מדינת אריזונה. העיר שוכנת בחלק הצפוני של מדבר סונורה המכסה חלק נרחב של מערב-דרום אריזונה, מעט ממזרח קליפורניה וצפון-מערב מקסיקו.

נהר סולט המתחיל במזרח מדינת אריזונה עובר דרך העיר ונשפך מעט מערבית לה לנהר חילה. הנהר יבש רוב הזמן, אך מדי פעם זורמים בו מים כאשר זרימת יתר של מים מאלצת פתיחת ששת הסכרים מזרחית לפיניקס.

פיניקס מוקפת בהרים. בצפון-מזרח הרי מק'דול, "הרי המכל הלבן" (White Tank Mountains) במערב ו"הרי אמונה טפלה" במזרח, הרי פיניקס ו"הרי נחל סולט" דרומית לה. חלקים משני ההרים הדרומיים נכללים בשטח המוניציפלי של פיניקס. צמיחתה של העיר גורמת להקמת שכונות גם בהרים הסובבים את העיר.

## אקלים
פיניקס שוכנת בצפונו של מדבר סונורה, ועל כן מזג האוויר בה הוא צחיח ומדברי. הטמפרטורה בקיץ דומה לקיץ הישראלי. הטמפרטורה בה היא בין הטמפרטורות החמות בארצות הברית עם ממוצע של 107 ימים עם מעל 38 מעלות חום. ממוצע 300 ימי שמש בשנה וימי גשם מועטים עם ממוצע של 204 מ"מ גשם בשנה. חודש יולי בדרך כלל הוא החודש הגשום ביותר בשנה. כך לדוגמה בספטמבר 2014 ירדה כמות שיא של גשמים ביממה אחת, 84 מ"מ, ונשבר שיא של 75 שנים שעמד על 74 מ"מ. הלילות יכולים להיות קרירים בגלל מזג אוויר המדברי. החורף רוב הזמן חמים עם ממוצע של 20 מעלות צלזיוס. ביוני 1990 הגיעה הטמפרטורה לשיא כל הזמנים עם 50 מעלות צלזיוס. לעיתים נדירות יורדות הטמפרטורות בעיר אל מתחת לאפס, הפעם הראשונה שנמדדו היו בנובמבר 1956 והאחרונה במרץ 1987. לכן, גם שלג הוא אירוע נדיר בעיר. לראשונה נרשם שלג בעיר ב-1898, ומאז נרשמה בה הצטברות של 0.15 ס"מ רק שמונה פעמים. סופת השלגים הכבדה ביותר נרשמה בינואר 1937, כאשר העיר נצבעה לבן במשך שלושה ימים.

בניגוד לאזורים המדבריים ששם קיים הבדל גדול בטמפרטורות בין היום והלילה, במשך השנים התפוגג הבדל זה בפיניקס בשל ריבוי הבנייה של המדרכות ושל הבניינים שאוגרים את אור השמש במשך היום ומשאירים אותו חם גם בשעות הלילה.

## דמוגרפיה
נכון ל-2010 פיניקס היא העיר החמישית המאוכלסת ביותר בארצות הברית עם 1,615,017 תושבים, מה שהופך אותה לבירה המאוכלסת ביותר בארצות הברית. בשנת 2016 הפכה העיר לעיר הצומחת ביותר בארצות הברית עם 88 לידות מדי יום. העיר מאוכלסת כמעט במידה שווה בין גברים לנשים כאשר גברים מהווים 50.2% מהאוכלוסייה, הגיל הממוצע הוא 32.2, כאשר רק 10.9% מהאוכלוסייה בני מעל גיל 65, 98.5% מאוכלוסיית העיר מתגוררת במשק בית עם ממוצע של 2.77 נפש. ההכנסה הממוצעת למשק בית בעיר היא 47,866 דולר וההכנסה המשפחתית למשק בית היא 54,804 דולר, לזכרים הכנסה חיצונית של 32,820 דולר לעומת נשים עם הכנסה ממוצעת של 27,466 דולר.

נכון ל-2010, 63.5% הם מתושבי פיניקס הם דוברי אנגלית, 30.6% ספרדית, 2.5% הודית או שפה אירופאית אחרת, ו-20.6% שפה אסיאתית כלשהי.

נכון ל-2014, 66% מאוכלוסיית העיר הם נוצרים ואילו 26% טענו שאין להם כלל השתייכות דתית, 7% מהאוכלוסייה כוללים יהדות, בודהיזם, אסלאם והינדואיזם.

### פשע
עד שנות השישים היה הפשע בעיה מרכזית בעיר. בשנות השבעים אף החמיר הפשע בה, והפך לאזור הפשע הגדול באריזונה. השפע, שצמח בשנים אלה, התמקד בעיקר באחזקה ובהונאת קרקעות. הונאות קרקעות אלה הביאה לאחד ממקרי הרצח הידועים לשמצה בעיר, כאשר בשנת 1976 נרצח סופר בשם דוב בולסעל ידי מכונית תופת. ההערכות הן שנרצח על ידי ארגוני פשיעה כיוון שסיקר בעיתון את ההונאה בקרקעות שמתקיימת בעיר, מה שלא מצא חן בעיני הפושעים. מקס דנלאפ הורשע ברצח מדרגה ראשונה. מאז שנת 2003 שבה היה שיא של 241 מקרי רצח בשנה צנחו עד המספרים ל-114מקרי רצח בלבד בשנת 2014 .

בשנים 2001 ו-2002 דורגה פיניקס במקום הראשון במדינה בגניבות הרכב שבה כאשר עם מעל 22,000 ו-25,000 מקרי גניבה בהתאמה, הם ירדו מאז מדי שנה עם 7,200 מקרים בלבד ב-2014, ירידה של כמעט 70%. עם סיום העשור הראשון של המאה העשרים התרבו בעיר מקרי הפשיעה בענייני סמים. תחום פשע נוסף שעל פי ההערכות מקורו בסמים הוא חטיפה. בשנים אלו אף כונתה פיניקס "בירת החטיפות של ארצות הברית", על פי החשד, החוטפים הם חלק מקרטלי הסמים שבאים ממקסיקו.

## כלכלה
בתחילת דרכה הסתמכה כלכלת פיניקס בעיקר על חקלאות וכרייה. בעשור השלישי של המאה ה-20 נהיה קל יותר להגיע לאזור העיר המבודד, כשנפתחו תחנות רכבת ושדה תעופה. כלכלת העיר לא קרסה לחלוטין בשפל הגדול שהחל ב-1929 והתאוששה במהירות. לאחר מלחמת העולם השניייה, חיילים רבים שהיו מוצבים בפיניקס התיישבו באזור, מה שפיתח משמעותית את ענף הבנייה בעיר ותרם לבנייה פרברית, שלאחר מלחמת העולם השנייה אפיינה את הבנייה באמריקה ובייחוד בפיניקס.

פיניקס היא בירת אריזונה ומרכז אדמניסטרטיבי אזורי, ורבים מתושבי האזור מועסקים בעבודות ממשלתיות. בשנת 2017 התוצר מקומי גולמי של מטרופולין פיניקס היה 243 מיליארד דולר. המגזרים המובילים בתוצר בפיניקס היו נדל"ן (42 מיליארד), פיננסים וביטוח (19.7 מיליארד), ייצור (20 מיליארד) שעיקרו היה בתחומי רכיבים אלקטרוניים, טילאות, רכיבים לכלי תעופה, כימיקלים, ומזון מעובד, קמעונאות (18.6 מיליארד), ובריאות (19.8 מיליארד).

מפעלי היי טק נפתחו בעיר מאז מלחמת העולם השנייה. בשנת 1998 העבירה חברת אבנט, חברת שיווק אלקטרוניקה מהגדולות בעולם, את משרדיה הראשיים לפיניקס. חברות הייטק מתחומים שונים פועלות בפיניקס, כולל איביי, חטיבת התעופה וחלל של האניוול, גוגל, AOL, אינטל, IBM, מוטורולה אמזון וחברות שונות בתחומים כמו תוכנה וחומרה, מוליכים למחצה, תעופה וחלל, אנרגיה, ותקשורת. בפיניקס פועלים מרכזים לוגיסטיים עצומים של חברות שונות, והיא ביתו של בסיס לוק של חיל האוויר האמריקאי. מטות של מספר תאגידים ציבוריים נמצאים בפיניקס.

פיניקס מתבססת גם על תיירות קיץ ותיירות גולף בפרט עם מעל ל-200 מסלולי גולף.

## חינוך ותרבות
שמאל|ממוזער|250px|מגדלים במרכז פיניקס
חיי התרבות בפיניקס מפותחים מאוד. יש בה מוזיאונים, היכלי תרבות ומרכזי אופרה. 'מוזיאון פיניקס לאמנות' הוא המוזיאון הגדול ביותר של אומנות חזותית בדרום-מערב ארצות הברית. מוזיאונים מפורסמים נוספים הם: 'מרכז המדע של אריזונה' ו'מוזיאון ההיסטוריה של פיניקס'. בעיר נמצא גם 'היכל הסימפוניה' של פיניקס שבו ארבעה אולמות המארחים הופעות של תזמורות פילהרמוניות, אופרה וריקודי בלט. בשל מזג האוויר הנוח בעיר, ישנן אטרקציות רבות בה שהן בשטחים פתוחים, והן מושכות אליהן מדי שנה אלפי תיירים. בין היתר יש בעיר גן חיות ללא מטרות רווח שהוקם ב-1962., גן החיות התפרסם כיוון שפיתח מוניטין לשימור בעלי חיים מזנים נכחדים. בסמוך לו, נמצאים הגנים הבוטניים של פיניקס שנפתחו ב-1939. הגנים זוכים לשבחים בינלאומיים בשל תערוכות האומנות שלהם ותוכניות החינוך. בגנים אלה נמצא האוסף הגדול ביותר של צמחים צחיחים בארצות הברית .

אירועים שנתיים רבים בפיניקס ובסביבתה משקפים את המורשת העשירה וההיסטוריה של העיר. הם כוללים מופע סוסים הגדול בעולם, חגיגה של התרבות היפנית, השוק ההודי של פאבלו גראנדה, פסטיבל השבוע במטבח הסיני, חגיגה קבועה בדצמבר לחנוכה, חגיגה לימי הביניים ולתרבות הסקוטית.

פיניקס היא ביתה של אוניברסיטת המדינה של אריזונה, אחת האוניברסיטאות המובילות בארצות הברית בחקר החלל.

### ספורט
לפיניקס נציגות בכל אחת מארבע הליגות המקצועניות הבכירות בצפון אמריקה: ה-NFL (פוטבול), ה-NBA (כדורסל), ה-MLB (בייסבול) וה-NHL (הוקי קרח), היא העיר הגדולה ביותר ללא קבוצה בליגת הכדורגל ה-MLS.

## תחבורה
שני נמלי תעופה גדולים משרתים את פיניקס. נמל התעופה הבין-לאומי פיניקס סקיי הרבור ממוקם מעט מזרחית לפיניקס. נמל זה הוא נמל התעופה הגדול ביותר באריזונה והתשיעי בעומס הטיסות בארצות הברית וה-18 בעולם. הנמל משרת יותר מ-100 יישובים, ובשנת 2006 שירת יותר מ-41 מיליון בני אדם. נמל תעופה נוסף הוא 'נמל תעופה פיניקס-מסה' שהוא קטן יותר. בעבר זה היה בסיס חיל האוויר האמריקאי אך אוזרח ב-1993. ישנם עוד שלושה נמלי תעופה קטנים יותר המשרתים בעיקר מטוסי מנהלים ומטוסים קטנים.

עיקר התחבורה היום-יומית באזור פיניקס נעשית בנסיעה במכונית. פיניקס בולטת במיוחד במיעוט הפקקים שבה ביחס לאוכלוסייה, בזכות מערכת כבישים מפותחת במיוחד, הכוללת שני כבישים בין-מדינתיים, I-17 ו-I-10, מספר גדול של כבישים ראשיים מדינתיים, ורחובות שתי וערב רחבים אשר מקלים על נסיעה במכונית. 

התחבורה הציבורית בעיר אינה מפותחת במיוחד, וכמו כן השימוש באופניים נמוך. דרומית לעיר עוברת מסילת רכבת של אמטרק, בעיר פועלים מספר קווי אוטובוס עירוניים, פועל אוטבוס ייעודי המחבר אותה לשדה תעופה וקו אוטובוס בין-מדינתי של קווי גרייהאונד, ופועלת בה רכבת קלה. אחוז קטן מאוכלוסיית פיניקס משתמש בתחבורה ציבורית ביום-יום.

## ממשל
מועצת העיר מורכבת מראש עיר ומשמונה חברי מועצה, בניגוד לראש עיר שנבחר בבחירות עירוניות כלליות, חברי מועצת העיר נבחרים רק על ידי המחוזות שהם מייצגים, כאשר גם ראש העיר וגם חברי המועצה נבחרים אחת לארבע שנים.

## ערים תאומות
ממוזער|160px|כיכר הערים התאומות בפיניקס
* 
* 
* 
* 
* 
* 
* 
* 
* 
* 

## קישורים חיצוניים

* 
* 

* 

## הערות שוליים

קטגוריה:אריזונה: ערים
קטגוריה:מדינות ארצות הברית: ערי בירה
*
קטגוריה:עוף החול
קטגוריה:יישובים שהוקמו ב-1881